32003D0219
L 082/40
JURNALUL OFÍCIAL AL UNIUNII EUROPENE
DECIZIA COMISIEI
din 25 martie 2003
privind neînscrierea acefatului în anexa I la Directiva 91/414/CEE a Consiliului și retragerea autorizațiilor acordate pentru produsele fitosanitare care conțin această substanță activă
[notificată cu numărul C(2003) 868]
(Text cu relevanță pentru SEE)
(2003/219/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 91/414/CEE a Consiliului din 15 iulie 1991 privind introducerea pe piață a produselor fitosanitare (1), astfel cum a fost modificată ultima dată prin Directiva 2003/5/CE a Comisiei (2), în special articolul 8 alineatul (2) al patrulea paragraf,
având în vedere Regulamentul (CEE) nr. 3600/92 al Comisiei din 11 decembrie 1992 de stabilire a normelor de punere în aplicare a primei etape a programului de lucru prevăzut la articolul 8 alineatul (2) din Directiva 91/414/CEE a Consiliului privind introducerea pe piață a produselor fitosanitare (3), astfel cum a fost modificat ultima dată prin Regulamentul (CE) nr. 2266/2000 (4), în special articolul 7 alineatul (3a) litera (b),
întrucât:
(1)
În conformitate cu articolul 8 alineatul (2) din Directiva 91/414/CE, Comisia stabilește un program de lucru privind analiza substanțelor active utilizate în produsele fitosanitare care se găseau deja pe piață în 15 iulie 1993. Regulamentul (CEE) nr. 3600/92 stabilește normele de punere în aplicare a programului menționat anterior.
(2)
Regulamentul (CE) nr. 933/94 al Comisiei din 27 aprilie 1994 de stabilire a listei substanțelor active din produsele fitosanitare și de desemnare a statelor membre raportoare pentru aplicarea Regulamentului (CEE) nr. 3600/92 (5), astfel cum a fost modificat ultima dată prin Regulamentul (CE) nr. 2230/95 (6), stabilește lista substanțelor active care trebuie evaluate prin Regulamentul (CEE) nr. 3600/92, desemnează statul membru raportor pentru evaluarea fiecărei substanțe și identifică producătorii fiecărei substanțe active care au prezentat o notificare în acest termen.
(3)
Acefatul este una dintre cele 89 de substanțe active desemnate în Regulamentul (CE) nr. 933/94.
(4)
În conformitate cu dispozițiile articolului 7 alineatul (1) litera (c) din Regulamentul (CEE) nr. 3600/92, Italia, în calitate de stat membru raportor desemnat, a prezentat Comisiei, în 30 septembrie 1996, raportul său de evaluare a informațiilor furnizate de autorii notificărilor, în conformitate cu dispozițiile articolului 6 alineatul (1) din regulamentul menționat anterior.
(5)
După primirea raportului de la statul membru raportor, Comisia a început consultări cu experții din statele membre, precum și cu autorul notificării principale (Tomen France SA), în conformitate cu articolul 7 alineatul (3) din Regulamentul (CE) nr. 3600/92.
(6)
Raportul de evaluare elaborat de Italia a fost examinat de statele membre și de Comisie în Comitetul permanent pentru lanțul alimentar și sănătatea animală. Informațiile transmise până în prezent nu sunt suficiente pentru a se determina dacă, în condițiile de utilizare prevăzute, produsele fitosanitare care conțin substanța activă în cauză îndeplinesc sau nu în general cerințele prevăzute la articolul 5 alineatul (1) literele (a) și (b) din Directiva 91/414/CEE. În consecință, Decizia 2001/134/CE a Comisiei din 14 februarie 2001 privind decizia posibilei înscrieri a anumitor substanțe active în anexa I la Directiva 91/414/CEE (7) a Consiliului a autorizat autorul notificării să-și completeze dosarul până în 31 martie 2001, în ceea ce privește un număr limitat de utilizări reprezentative. După primirea informațiilor complementare, examinarea s-a încheiat în 28 iunie 2002 și concluziile au fost trecute de Comisie în raportul de examinare al acefatului, în conformitate cu dispozițiile articolului 7 alineatul (6) din Regulamentul (CEE) nr. 3600/92.
(7)
Din evaluările efectuate rezultă că informațiile furnizate nu sunt suficiente pentru a demonstra că, în condițiile de utilizare prevăzute, produsele fitosanitare care conțin acefat respectă în general cerințele prevăzute la articolul 5 alineatul (1) literele (a) și (b) din Directiva 91/414/CEE, în special în ceea ce privește siguranța consumatorilor care ar putea fi expuși la acefat și efectul său posibil asupra organismelor care nu sunt vizate.
(8)
De aceea, acefatul nu ar trebui inclus ca substanță activă în anexa I la Directiva 91/414/CEE.
(9)
Ar trebui să se adopte măsuri care să garanteze că autorizațiile existente pentru produsele fitosanitare care conțin acefat se vor retrage într-un anumit termen și nu vor fi reînnoite și nici nu se va acorda o nouă autorizație pentru aceste produse.
(10)
Orice termen de grație pentru eliminarea, depozitarea, introducerea pe piață și utilizarea stocurilor existente de produse fitosanitare care conțin acefat autorizate de statele membre în conformitate cu dispozițiile articolului 4 alineatul (6) din Directiva 91/414/CEE, nu poate depăși 12 luni, pentru a permite utilizarea stocurilor existente într-un termen maxim a unui sezon de vegetație suplimentară.
(11)
Prezenta decizie nu aduce atingere unei posibile acțiuni care ar putea fi întreprinse de Comisie ulterior în privința acestei substanțe active, în sensul Directivei 79/117/CEE a Consiliului din 21 decembrie 1978 privind interzicerea introducerii pe piață și folosirii produselor fitosanitare care conțin anumite substanțe active (8), modificată ultima dată de actul de aderare al Austriei, Finlandei și Suediei.
(12)
Măsurile prevăzute de prezenta decizie sunt în conformitate cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Acefatul nu se include ca substanță activă în anexa I la Directiva 91/414/CEE.
Articolul 2
Statele membre se asigură că:
(a)
autorizațiile pentru produsele fitosanitare care conțin acefat sunt retrase în termen de șase luni de la data adoptării prezentei decizii;
(b)
începând de la data adoptării prezentei decizii, nici o autorizație pentru produsele fitosanitare care conțin acefat nu se mai acordă sau reînnoiește în temeiul derogării prevăzute la articolul 8 alineatul (2) din Directiva 91/414/CEE.
Articolul 3
Orice termen de grație acordat de statele membre în conformitate cu dispozițiile articolului 4 alineatul (6) din Directiva 91/414/CEE trebuie să fie cât mai scurt posibil și să nu depășească 18 luni de la data adoptării prezentei decizii.
Articolul 4
Prezenta decizie se adresează statelor membre.
Adoptată la Bruxelles, 25 martie 2003.